REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/35-21

25. februar 2021. godine

B e o g r a d

Z A P I S N I K

ŠESTE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. FEBRUARA 2021. GODINE

 Sednica je počela u 10,00 časova.

 Sednicom je predsedavao Veroljub Arsić, predsednik Odbora.

 Pored predsedavajućeg, sednici su prisustvovali članovi Odbora: Aleksandra Tomić, Dragomir Karić, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica, Snežana Paunović i Vojislav Vujić.

 Sednici su prisustvovali zamenici odsutnih članova Odbora: Branimir Jovanović (zamenik člana Odbora Jasmine Karanac), Nenad Krstić (zamenik člana Odbora Tihomira Petkovića) i Adrijana Pupovac (zamenik člana Odbora Olivere Nedeljković).

 Sednici nisu prisustvovali članovi Odbora Uglješa Marković, Krsto Janjušević i Ilija Životić, zamenik predsednika Odbora, niti njihovi zamenici.

 Sednici su, na poziv predsednika, iz Agencije za energetiku Republike Srbije prisustvovali: Dejan Popović, predsednik Saveta AERS i Aca Marković i Negica Rajakov i članovi Saveta AERS, kao i  Gordan Tanić, rukovodilac Sektora za ekonomsko-finansijske poslove AERS.

 Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Godišnjeg izveštaja o radu Agencije za energetiku Republike Srbije za 2019. godinu (03 broj 02-669/20 od 1. juna 2020. godine).

Pre prelaska na rad prema utvrđenom dnevnom redu, Odbor je jednoglasno usvojio zapisnike Prve i Pete sednice Odbora.

Prva tačka: **Godišnji izveštaj o radu Agencije za energetiku** **Republike Srbije** **za 2019. godinu**

 Odbor je razmotrio Godišnji izveštaj o radu Agencije za energetiku Republike Srbije za 2019. godinu i podneo Izveštaj Narodnoj skupštini sa Predlogom zaključka.

 Predsednik Odbora je podsetio da, na osnovu člana 39. Zakona o energetici, Savet Agencije za energetiku Republike Srbije podnosi Narodnoj skupštini najmanje jednom godišnje, do 31. maja svake godine, izveštaj o radu Agencije. Izveštaj o radu sadrži podatke o radu Agencije u prethodnoj godini, o njenom finansijskom poslovanju i o stanju u energetskom sektoru Republike Srbije, u okviru nadležnosti Agencije.

 U uvodnim napomenama, Dejan Popović, predsednik Saveta Agencije za energetiku Republike Srbije istakao je da izveštaj, pored elemenata propisanih Zakonom o energetici, sadrži i druga bitna pitanja, u skladu sa preporukama Saveta evropskih energetskih regulatora. Izveštaj o radu Agencije za energetiku predstavlja najsveobuhvatniju analizu o stanju u energetici u Republici Srbiji. Agencija za energetiku je osnovana kao nezavisno regulatorno telo koje se bavi regulacijom svih cena iz oblasti energetike, cene garantovanog snabdevanja električnom energijom, cene garantovanog snabdevanja gasom za domaćinstva, cene pristupa za prenos električne energije (mrežarina), za transport gasa, distribuciju električne energije i gasa i transport nafte i naftnih derivata. Aktuelni Savet Agencije za energetiku je izabran 22. marta 2018. godine kada je prvi put sproveden konkurs po evropskim normama. Savet Agencije za energetiku za svoj rad odgovara Narodnoj skupštini i jednom godišnje podnosi izveštaj o radu. Izveštaj se dostavlja i svim relevantnim energetskim subjektima i subjektima vlasti zbog sveobuhvatnosti izveštaja o stanju energetike na teritoriji Republike Srbije. Sigurnost snabdevanja električnom energijom, prirodnim gasom i naftom i naftnim derivatima u 2019. godini bila je zadovoljavajuća na teritoriji Republike Srbije. Smanjena je potrošnja električne energije u domaćinstvima za oko 0,6%, a povećana je potrošnja u industriji, što je dobar indikator rasta privredne aktinosti. Republika Srbija je u 2019. godini uvezla neto 367 GWh električne energije, odnosno za toliko je uvoz bio veći od izvoza. Na slobodnom tržištu prodato je 49,2% električne energije (u prethodnom periodu 47,1%), a ostatak je prodat domaćinstvima. Porasla je svest o energetskoj efikasnosti, tako da prognozirani rast potrošnje električne energije od 1% nije ostvaren. U pogledu dostizanja 27% učešća proizvodnje električne energije iz obnovljivih izvora u ukupnoj potrošnji, iznet je podatak da je tokom 2019. godine priključeno 134 MW instalisane snage iz vetroelektrana, tako da je na kraju godine instalisana snaga iz vetra inosila 373 MW dok je ukupna instalisana snaga iz mini hidroelektrana iznosila 311 MW. To ukazuje da Srbija polako dostiže svoj cilj, jer ako nema rasta potrošnje, cilj je moguće ostvariti. Savet Agencije za energetiku RS doneo je u 2019. godini Akt o izuzeću od obaveze primene pravila pristupa treće strane, obaveze primene regulisanih cena i izuzeće od obaveze vlasničkog razdvajanja „Gastrans“ za novi interkonektor za prorodni gas kojim je „Gaspromu“ dato pravo da koristi gasovod što je jedan od najznačajnijih projekata u Srbiji u sektoru energetike u poslednjih trideset godina. U Srbiji je problem nizak stepen gasifikacije domaćinstava koji iznosi oko 10% od ukupnog broja domaćinstava, što istovremeno ukazuje da postoji potencijal za rast. Cena prirodnog gasa u toku 2019. godine nije menjana i primetno je da se povećava broj priključaka tamo gde postoje distributivne mreže. Gas postaje sve konkurentniji što se tiče grejanja. Na organizovanom tržištu „SEEPEX“ koje je jedina mreža na Balkanu koja posluje likvidno, tokom 2019. godine povećala se aktivost. Nastavljena je aktivnost u cilju razvoja i jačanja prekograničnih kapaciteta, jer je za Srbiju zbog njenog položaja izuzetno bitno da bude koridor ne samo za putnu infrastrukturu već ima sve mogućnosti i potencijal da bude koridor za električne vodove, da ostvaruje prihod kako od transporta električne energije, tako i od transporta gasa preko njene teritorije. Tokom 2019. godine, gubici na distributivnom sistemu su iznosili preko 11% što ukazuje da su potrebne nove investicije u ditributivni sistem. Pored osnovne delatnosti, kao što je regulacija cena u oblasti električne energije, Agencija ima dva poverena posla od strane države. Jedan je licenciranje svih energetskih subjekata, i licenciranje energetskih subjekata u proizvodnji električne energije koji proizvode električnu energiju iz elektrana čija je instalisana snaga preko 1 MW. Drugi povereni posao Agencije od strane države je taj da je Agecija za energetiku drugostepeni organ kad je u pitanju rešavanje žalbi na priklljučke. U 2019. godini podneto je 88 zahteva za licencu, od kojih je 80 pozitivno rešeno. Podneto je 311 raznih predstavki, koje su sve blagovremeno rešene. Agencija je uspela da rešavanje licenci bude u zakonskom roku od 30 ili 40 dana, u zavisnosti da li subjekat ima dopunu predmeta.

 Delatnosti koje obavlja Agencija za energetiku su: sertifikacija i licenciranje, regulacija cena, nadzor nad tržištem energije, rešavanje žalbi i zaštita kupaca i međunarodna saradnja. Agencijom upravlja Savet, kojim rukovodi predsednik Saveta. Postoje 4 sektora u Agenciji: Sektor za ekonomsko – tehničke poslove, Sektor za ekonomsko – finansijske poslove, Sektor za pravne poslove i Sektor za organizacione i opšte poslove. Agencija mora biti nezavisna u radu i mora imati funkcionalnu, profesionalnu i finansijsku nezavisnost. Istaknuto je da je takva nezavisnost postignuta u radu Agencije. Naglašeno je da nema direktnih davanja iz budžeta Republike Srbije za rad Agencije. Agencija za svoj rad naplaćuje regulatornu naknadu i ima prihode od licenciranja čime je postignuta finansijska nezavisnost.

 Agencija za energetiku ne povećava cenu električne energije. Cenu povećava JP „EPS“ koje donosi odluku o povećanju cene, a na koju Agencija daje saglasnost. U odnosu na usvojeni finansijski plan i projektovane parametre, očekivani prihod od licenci u 2019. godini nije u potunosti ostvaren, a jedan od razloga je što se licence izdaju na period od 10 godina tako da su mnogi subjekti na energetskom tržištu dobili licence što je i uzrokovalo pad u projektovanom prihodu (umesto 24.570.000,00 ostvareno je 15.937.000,00 dinara). Nešto manji prihod je ostvaren i od donacija i refundacija. Troškovi nisu izašli iz projektovanih, svi parametri troškova i rashoda su u skladu sa finansijskim planom. Kao neprofitna institucija, Agencija 50% od iskazane razlike prihoda i rashoda uplaćuje u budžet Republike Srbije, a 50% sredstava prelazi u drugu godinu kako bi se eventualno, u zavisnosti od poslovanja u sledećoj godini, smanjili troškovi poslovanja. Agencija će u budućnosti morati kadrovski da se ojača, jer je odlaskom kvalitetnog kadra u penziju u oblasti energetike teško doći do takvog profila kadra sa velikim iskustvom. Struktura zaposlenih u Agenciji: od utvrđenog maksimalnog broja zaposlenih od 51, Agencija je 2019. godinu završila sa 43 zaposlena.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* da li su svi zaposleni u stalnom radnom odnosu;
* koliki je prosek zarada u Agenciji;
* da li su plate statične ili zavise od ostvarenog finansijskog efekta rada Agencije;
* kakav je plan da se smanje gubici na distributivnoj mreži koji sada iznose preko 11%.

 U odgovoru na izneta mišljenja i postavljena pitanja, Gordan Tanić, rukovodilac sektora za ekonomsko- finansijske poslove Agencije, istakao je da su svi zaposleni u stalnom radnom odnosu, sa dvoje radno angažovanih po ugovoru o radu. Prosečna plata u Agenciji iznosi oko 150.000,00 dinara, u neto iznosu. Nije bilo problema sa isplatom zarada koje nisu statične, ali ne prate rast plata u Republici Srbiji zbog nezavisnog finansiranja Agencije. Među zaposlenima u Agenciji preovladava visokoobrazovani i izuzetno stručan kadar, što pokazuje da je Agencija za energetiku jedna od najstručnijih institucija u Republici Srbiji u oblasti energetike. Dejan Popović, predsednik AERS, izneo je objašnjenje u pogledu iskazanih gubitaka. Prosek gubitaka kod prenosnih mreža je evropski, a kod distributivnih mreža, i pored iskazanih visokih 11%, postoje opravdani gubici. Uvođenjem pametnih brojila, što zahteva velike investicije, gubici će se svesti na najmanju moguću meru. JP „EPS“ izrađuje ozbiljne planove kako bi te gubitke uvela u normalne tokove. Aca Marković, član Saveta AERS, istakao je da tražnja za električnom energijom neelastična, odnosno da brže raste potrošnja kada pada cena elekrične energije nego što pada potrošnja kada raste cena električne energije. Struktura potrošnje električne energije u Republici Srbiji je takva da se veći deo energije troši na srednjem i niskom naponu i samim porastom potrošnje rastu i gubici.

 U diskusiji su učestvovali Veroljub Arsić, Dragomir Karić, Vojislav Vujić, Aleksandra Tomić , kao i Dejan Popović, Aca Marković i Gordan Tanić.

 „Na osnovu člana 237. Poslovnika Narodne skupštine, Odbor je podneo Narodnoj skupštini

I Z V E Š T A J

 Odbor je, u skladu sa članom 237. Poslovnika Narodne skupštine, razmotrio Godišnji izveštaj o radu Agencije za energetiku za 2019. godinu, koji je podnet Narodnoj skupštini na osnovu člana 39. Zakona o energetici.

 Odbor je utvrdio Predlog zaključka povodom razmatranja Godišnjeg izveštaja o radu Agencije za energetiku za 2019. godinu, koji podnosi Narodnoj skupštini na razmatranje i usvajanje.

 Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

 PREDSEDNIK Veroljub Arsić

 Odbor je većinom glasova utvrdio Predlog zaključka povodom razmatranja Izveštaja o radu Agencije za energetiku Republike Srbije za 2019. godinu koji je podneo Narodnoj skupštini, tako da glasi:

PREDLOG

 Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

 Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2021. godine, donela je

ZAKLjUČAK

povodom razmatranja Godišnjeg izveštaja o radu Agencije za energetiku Republike Srbije za 2019. godinu

1. Prihvata se Godišnji izveštaj o radu Agencije za energetiku Republike Srbije za 2019. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2021. godine

NARODNA SKUPŠTINA

 PREDSEDNIK

 Ivica Dačić

O B R A Z L O Ž E Nj E

 Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, br. 9/10) i članu 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke.

 Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. Poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji se izveštaj razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

 Na osnovu člana 39. Zakona o energetici („Službeni glasnik RS“, br. 145/14 i 95/18 dr. zakon), Savet Agencije za energetiku podnosi Narodnoj skupštini najmanje jednom godišnje izveštaj o radu Agencije. Godišnji izveštaj za prethodnu kalendarsku godinu podnosi se najkasnije do kraja 31. maja svake godine.

 Savet Agenije za energetiku Republike Srbije podneo je Narodnoj skupštini redovan godišnji Izveštaj o radu za 2019. godinu, koji je Odbor za privredu, regionalni razvoj, trgovinu, turizam i energetiku, razmotrio na sednici Odbora, održanoj 18. februara 2021. godine. Sednici je prisustvovao Dejan Popović, predsednik Saveta Agencije za energetiku Republike Srbije.

Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka koji je utvrdio na sednici Odbora, radi razmatranja i usvajanja.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

 Sednica je zaključena u 10 časova i 55 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić